**William Warren Scranton** (født 19. juli 1917 i Madison i Connecticut, død 28. juli 2013 i Montecito i California) var en amerikansk advokat, forretningsmann og republikansk politiker. Han var kongressrepresentant 1961–1963, Pennsylvanias guvernør 1963–1967 og USAs ambassadør ved FN 1976–1977.

Familie og utdannelse
---------------------

Han vokste opp i en velstående og politisk engasjert familie i Scranton i Pennsylvania som sønn av Worthington Scranton og Marion Margery. Familien etablerte jern- og stålverkene som byen ble bygd rundt i 1840-årene. Han giftet seg i 1942 med Mary Lowe Chamberlain, som han fikk fire barn med, deriblant viseguvernør William Scranton III.

Etter skolegang i Scranton og Newton tok han collegeutdannelse ved Yale University, deretter jusutdannelse ved Yale Law School. Blant vennene fra studietiden var den senere president Gerald Ford. Scranton hadde et avbrudd i studiene under den andre verdenskrig, da han tjenestegjorde United States Army Air Corps i Sør-Amerika, Afrika og Asia. Han fikk advokatbevilling i 1946 og gikk snart inn i lederstillinger i næringslivet i hjemtraktene.

Politisk arbeid
---------------

Scranton ble en aktiv republikaner i 1950-årene og gjorde seg raskt bemerket av president Dwight D. Eisenhower, som i 1959 utpekte ham til spesialrådgiver for utenriksminister John Foster Dulles og senere for Christian Herter. Scranton var valgt til Representantenes hus fra Pennsylvanias 10. distrikt 1961–1963. Distriktet var overveiende demokratisk, men Scrantons anseelse og familieforbindelser bidro til en klar republikansk valgseier. Han ble raskt kjent som sentrumspolitiker, og støttet mange av president John F. Kennedys sosiale reformer, som borgerrettsarbeidet og fredsinitiativene.

Scrantons brede appell lot ham vinne guvernørvalget i Pennsylvania i 1962 med 55,4 % av stemmene. Som guvernør gjennomførte han blant annet en skolereform og opprettet et problem for å promotere delstatens næringsliv i nye markeder. Delstatens daværende forfatning tillot ikke Scranton å søke gjenvalg i 1966.

Moderate og liberale republikanere oppfordret Scranton til å søke den republikanske presidentnominasjonen i 1964, og anså ham som et alternativ til den konservative favoritten, senator Barry Goldwater. Forventningene til Scranton økte idet støtten til guvernør Nelson Rockefeller avtok. Scranton var avmålt, men meldte seg som kandidat i juni 1964. På landsmøtet i juli fikk Scranton støtte fra ti delstatsdelegasjoner, men Goldwater vant allerede i den første avstemningen.

Referanser
----------

1. 1 2   Munzinger Personen, oppført som William W. Scranton, Munzinger IBA 00000010590, besøkt 9. oktober 2017[Hentet fra Wikidata]
2. 1 2   Find a Grave, oppført som William Warren Scranton, Find a Grave 114561571, besøkt 9. oktober 2017[Hentet fra Wikidata]
3. 1 2   Social Networks and Archival Context, SNAC Ark-ID w6f76trb, besøkt 9. oktober 2017[Hentet fra Wikidata]
4. 1 2   The New York Times, www.legacy.com, utgitt 29. juli 2013[Hentet fra Wikidata]
5. 1 2 3 4 5  «Governor William Warren Scranton» **(engelsk)**. Pennsylvania Historical and Museum Commission. Arkivert fra originalen 3. mars 2016.
6. ↑  Jackson, Peter (30. juli 2013). «Former Pa. governor, presidential candidate dies» **(engelsk)**. Associated Press. Arkivert fra originalen 4. mars 2016.
7. ↑  «Biografi» **(engelsk)**. Amerikas forente staters kongress’ biografiske kartotek.

Litteratur
----------

* Wolf, George D. (1981). *William Warren Scranton. Pennsylvania Statesman* **(engelsk)**. Pennsylvania State University Press.

Eksterne lenker
---------------

* (en) William Scranton – kategori av bilder, video eller lyd på Commons Rediger på Wikidata
* (en) William Scranton hos Amerikas forente staters kongress' biografiske kartotek Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica **·** Prabook **·** Geni **·** VIAF **·** GND **·** LCCN **·** ISNI **·** US Congress **·** Munzinger (iba)
 |